- Hindi News
- National
- शादी की हर वर्षगांठ पर लगाएंगे पौधा बेटा बेटी में कभी कोई फर्क नहीं करेंगे
शादी की हर वर्षगांठ पर लगाएंगे पौधा बेटा-बेटी में कभी कोई फर्क नहीं करेंगे
दिव्यांग विवाह समारोह में दो वर्ल्ड रिकार्ड ही नहीं बने, बल्कि नवदंपतियों ने समाज के प्रति अपनी जिम्मेदारी भी निभाने की पहल की। 101 जोड़े में कुछ ऐसे भी थे, जिन्होंने सात वचनों के अलावा आठवां वचन लिया, जिसे वे जीवन पर्यंत निभाएंगे। जिला प्रशासन के इंतजाम और समाज के सहयोग से एक हुए विशाल-निशा ने संकल्प लिया वे शादी की प्रत्येक वर्षगांठ पर एक पौधा लगाएंगे। सनवर-शकीला ने कहा- यहां हमें प्रेरणा मिली है, इसलिए पूरे जीवन बेटा-बेटी में फर्क नहीं करेंगे। दिव्यांगों के फेरे व निकाह की रस्म से पहले मंगलवार सुबह तपोभूमि के पास से बैंडबाजों के साथ बरात निकली। केंद्रीय मंत्री थावरचंद गेहलोत व ऊर्जा मंत्री पारस जैन ने दुल्हनों की डाेलियों को कांधा देने की रस्म पूरी की। संत भी आशीर्वाद देने के लिए मौजूद थे। कार्यक्रम में मुख्यमंत्री भी शामिल होने वाले थे लेकिन नहीं आए।
केंद्रीय मंत्री बोले- दिव्यांगोंकी श्रेणियां 7 से बढ़ाकर 21 की
केंद्रीय मंत्री थावरचंद गेहलोत ने कहा- सरकार ने दिव्यांगों की श्रेणियां 7 से बढ़ाकर 21 कर दी हैं। ऊर्जा मंत्री पारस जैन, सांसद डॉ. चिंतामणी मालवीय, विधायक डॉ.मोहन यादव ने भी संबोधित किया। राज्यसभा सदस्य डॉ.सत्यनारायण जटिया, महापौर मीना जोनवाल, भी मौजूद थे। संचालन पद्मजा रघुवंशी ने किया। मूकबधिर दिव्यांग जोड़े ने संकेतों की भाषा में आभार माना। एक जोड़े की प्रतिकात्मक वरमाला की रस्म हाईड्रोलिक स्टेंड पर पूरी करवाई।
दो दूल्हे, एक दुल्हन ने पहले दी परीक्षा, फिर की शादी
विवाह का समय सुबह 11 से 12 बजे का था। बोर्ड और लोकल परीक्षा होने से दो दूल्हे और एक दुल्हन समय पर नहीं पहुंच सके। ये दोपहर 3 बजे के बाद पहुंचे। तब शादी की रस्म हुई।
नशामुक्त समाज बनाएंगे
तराना के प्रेमसिंह नशा मुक्त समाज चाहते हैं। इसके लिए वे संकल्पबद्ध हैं- कभी किसी तरह का नशा नहीं करूंगा। नशा नाश का कारण है। मेरी कोशिश होगी कि मेरे संपर्क में आए लोग भी नशे से दूर रहें। समाज को दुष्परिणाम बताएंगे। प्रेमसिंह व वंदना, तराना
पानी का अपव्यय रोकेंगे
पानी का संकट दिनों दिन बढ़ रहा है। सुना है अगला विश्वयुद्ध पानी के लिए ही होगा। पानी का अपव्यय हम खुद रोकेंगे और दूसरों को भी इसके लिए प्रेरित करेंगे। जल है तो कल है, पानी जीवन के लिए जरूरी है। जल नहीं तो कल नहीं। प्रमोद व पूजा, भैरवगढ़
पॉलीथिन से दूरी बनाएंगे
पर्यावरण की सुरक्षा सबसे ज्यादा जरूरी है। पर्यावरण और समाज के लिए पॉलीथिन खतरा बनता जा रहा है। हम पॉलीथिन का उपयोग नहीं करेंगे। विद्यार्थियों के साथ समाज को भी जागरूक करेंगे। साथ ही इसके दुष्परिणाम बताएंगे। राजू राठौर-कविता, लेकोड़ा
स्वास्थ्य सेवा में रुचि
लिंबोदा के सुरेश व पुष्पा कहते हैं लोगों में स्वास्थ्य को लेकर जागरुकता नहीं है। सुरेश निजी अस्पताल में कर्मचारी है। उन्होंने कहा हम लोगों को जागरुक करेंगे कि वे बीमारियों में अंधविश्वास की बजाए डॉक्टर की मदद लें ताकि अनहोनी न हो।
सफाई का ध्यान रखेंगे
प्रधानमंत्री ने झाड़ू उठा कर देश को स्वच्छता का संदेश दिया है। मेरा संकल्प है अपने घर और आसपास सफाई रखेंगे। खुले में शौच पर रोक लगवाएंगे। हरेक व्यक्ति ऐसा करेगा तो पूरा देश स्वच्छ होगा। मुरली व रानी, बागली देवास
बेटियों की रक्षा करेंगे
बेटियों को लेकर देश जगाना है। बेटा-बेटी में फर्क नहीं होना चाहिए। हमारी भी बेटी हुई तो उसे पढ़ा कर काबिल बनाएंगे। हमारा समाज को यही संदेश है कि बेटियों की रक्षा करें, उन्हें आगे बढ़ाएं और खूब पढ़ाएं। सनवर खान व शकीला, सुमराखेड़ा
परिवार को शिक्षित करेंगे
मैं बच्चों को पढ़ाना चाहती हूं। हम मिलकर बच्चों को अच्छी शिक्षा देने की व्यवस्था करेंगे। शिक्षित बच्चे ही समाज और देश को नई दिशा दे सकते हैं। हमारी कोशिश होगी कि समाज को पूरी तरह शिक्षित बना सकें। मो. सोलत व फरजाना, भोपाल
पेड़ लगाओ, पेड़ बचाओ
हम चाहते हैं लोग पेड़ों से प्यार करें। पेड़ लगाएं, उन्हें काटे नहीं। लोगों को इसके लिए प्रोत्साहित करने के लिए हम सदैव तत्पर रहेंगे। विवाह की वर्षगांठ पर एक पौधा लगाएंगे उसकी सुरक्षा भी करेंगे। विशाल व निशा, उज्जैन
tgl_Latn sot_Latn hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva